Honeymoon

Honeymoon, ամերիկացի երգչուհի-երգչահան Լանա Դել Ռեյի 4-րդ ալբոմը։ Այն թողարկվել է 2015 թվականի սեպտեմբերի 18-ին Polydor Records-ի և Interscope Records-ի կողմից և պատրաստվել է Դել Ռեյի կողմից՝ Ռիկ Նովելսի և Կիերոն Մենզիի հետ միասին։ Ալբոմից զգալիորեն հեռացվել էր Դել Ռեյի նախորդ Ultraviolence ալբոմի կիթառով գործիքավորումը և վերադարձվել է Born to die-ի և Paradise-ի բարոկկո փոփը։ Ալբոմի երգերի տեքստերը շոշափում են տանջալից սիրավեպի, դառնության, ցանկության և բռնության թեմաները։

Թողարկվելուն պես Honeymoon-ը ստացել է հիմնականում դրական արձագանքներ երաժշտական քննադատների կողմից՝ հայտնվելով 2015 թվականի լավագույն ալբոմների ցանկում։ Մինչ օրս որոշ քննադատների կարծիքով Honeymoon-ը Դել Ռեյի լավագույն ալբոմն է։ Ալբոմի դեբյուտը կայացել է US Billboard 200-ի 2-րդ հորիզոնականում՝ առաջին շաբաթվա ընթացքում վաճառվելով 116000 օրինակով, իսկ Ավստրալիայում, Հունաստանում և Իռլանդիայում զբաղեցրել է առաջին հորիզոնականը։ Ալբոմին աջակցել է երկու սինգլի թողարկումը. «High by the Beach» և «Music to Watch Boys To»:

Նախապատմություն և ձայնագրություն 
Դել Ռեյը ավարտել է իր 3-րդ՝ Ultraviolence ալբոմի ձայնագրությունը 2014 թվականի մարտին, և նույն թվականի հունիսին նա սկել է աշխատել նոր գաղափարի վրա, որի մասին նա ասել է, որ «գործընթացը վերածվում է մի բանի, որը ինձ իսկապես դուր է գալիս։ Ես հաճույք եմ ստանում ավելի նյարդային զգացմունքների մեջ ընկղմվելով այս մեկի համար։ Այն ավելի լայն է»։ 2015 թվականի հունվարին Լանա Դել Ռեյը Billboard-ի միջոցով հայտնել է, որ սկսել է աշխատել իր 4-րդ ալբոմի վրա` հայտարարելով, որ պատրաստվում է նույն տարի ինչ-որ ժամանակահատվածում թողարկել ալբոմ՝ Honeymoon-ը։ Հայտարարության ընթացքում Դել Ռեյը նաև ասել է, որ ինքը գրել և ձայնագրել է 9 երգ, որոնք հնարավոր է ներառվեն ալբոմում։ 

2015 թվականի հունվարին Դել Ռեյը հաստատել է «Music to Watch Boys To» երգը, որի անունը պետք է դառնար ամբողջ ալբոմի անվանումը։ Նույն ամսում նա հայտարարել է, որ 10 ձայնագրված երգերից 4-ը «իդիալական» են, ավելացնելով, որ նա կգրի ևս մի քանի երգ, որը կհամախմբի այդ բոլորը։ «High by the Beach»-ը եղել է ալբոմի համար ձայնագրված վերջին երգերից մեկը։

Երաժշտական ​​ոճ

Երաժշտություն և տեքստ 
Քննադատները Honeymoon ալբոմի մասին ասել են, որ այն ռետրո ոճով է, «փառահեղ կինեմատոգրաֆիկ բարոկկո-փոփ», «էլեգանտ մելանխոլիկ դրիմ-փոփ», վերադարձ դեպի կինեմատոգրաֆիկ թրիփ հոփին՝ Դել Ռեյի 2-րդ ալբոմ Born to Die-ին, թրեպի, ջազի և բլյուզի միավորող տարրերով։ 

Honeymoon ալբոմը միայնության մասին է։ Այն ընդգրկում է թեմաներ՝ դժբախտ սեր, դատապարտված արարքներ, մարդկային դաժանություն և փախուստի փորձեր, ցանկություն, փախուստ և բռնություն։ Հարաբերությունների թեման բացահայտելուց բացի, ալբոմը պարունակում է տողեր, որոնք վերաբերում են էրոտիզմի գաղափարներին, թմրանյութերին, առասպելներին, դատարկ խոստումներին, ինչ է նշանակում կին լինել, և որն է «ամերիկյան հոգին»։

Կոմպոզիցիաներ 
Ալբոմը բացվում է «Honeymoon» երգով, որը բարոկկո-փոփ ժանրում է։ Time ամսագրի գրախոսը երգը անվանել է «բնութագրականորեն շեղող» և «կինեմատիկական» և ենթադրել է, որ երգը ավելի նման է Born to Die ալբոմին, քան Ultraviolence-ին։ Ըստ Հաթսոնի «Music to Watch Boys To» երգը կառուցված է սինթեզատորի վրա, ֆլեյտայի հնչյուններով և «սողացող» ռիթմերով, որոնք ծառայում են որպես «կրքոտ ֆոն՝ վարդագույն ֆլամինգոյի վերջին շնչով երգվող տգեղ և կործանարար սիրավեպ կատարողի համար»։ «Terrence Loves You» ստեղծագործությունը, որում Դել Ռեյը երգում է դաշնամուրի, լարային գործիքների և «հառաչող» սաքսոֆոնի նվագակցությամբ, նկարագրվում է որպես «հիպնոսացնող»։ Երգը սկսվում է կիթառի հնչյուննով, հետո հայտնվում է դաշնամուրի հնչյունները, ապա՝ ջութակը և Դել Ռեյի վոկալը։ «God Knows I Tried»-ը ներառում է կիթառի հնչյուններին զուգակցված, շերտավորված վոկալով։ Երգի տեքստը այն մասին, թե ինչպես է Դել Ռեյը վիրավորվել «Պարոն Bad Boy»-ից, նաև պարունակում է ընտանեկան բռնության թեման։ «High by the Beach»-ը թրեպ-փոփ երգ է հիփ հոփի ազդեցությամբ, որտեղ հիմնական գործիքը սինթեզատորն է։

Հաջորդ «Freak» երգի բառերը, համեմատվում են The Weeknd-ի աշխատանքի հետ, պատմվում է թմրանյութերի մասին։ «Art Deco»-ն՝ դանդաղ ջազային բալլադ է, թույլ բիտերով, երգի տեքստը պատմում է «դատարկության և ամերիկյան թախծի» մասին։ Ալբոմի 8-րդ թրեքը միջանկյալ «Burnt Norton (Interlude)»-ն է, որում Դել Ռեյը կարդում է հատված «Չորս քառյակներ» շարքի առաջին պոեմից, որը գրել է Թոմաս Սթեռնս Էլիոթը։ Բանաստեղծությունում խոսվում է ժամանակի բնույթի և ճակատագրի գաղափարի մասին, հիմքում ընկած է ենթադրանք, որ մեր ներկա տպավորություններն ու փորձը մեր վերահսկողությունից վեր են։ Հաջորդ երգը՝ «Religion», գնահատվել է որպես Դել Ռեյի ամենալավատես սիրային երգերից մեկը, բայց երգը նույնպես նշվել է այն բանի համար, որ «դեռ երանգավորված է երգչուհու նախընտրած ինքնաոչնչացման մեղեդիով»։ «Salvatore» երգը միավորում է ջութակները, հարվածային գործիքները և բանաստեղծությունը իտալերենով, որոնք բնութագրվել են որպես «1940-ականների Իտալիան ի դեմս Ֆրենկ Սինատրայի»։

«The Blackest Day» բալլադն, որը հիմնականում դիպչում է վշտի փուլերին և բաժանությունից հետո ապրող զգացմունքներին։ Առաջին տունում ուսումնասիրվում է հրաժարվելու թեման, որն ակնհայտ է երգի տեքստում, օրինակ՝ «Չեմ ուզում բաժանվել, մեր մոտ ամենինչ լավ է» տողում։ երկրորդ փուլը՝ վիշտը, բարկությունը, պատկերված է երգի բրիջում. «Դու պետք է կանխատեսեիր / թույլ չտայիր, որ նա կախարդի քեզ «վատ եղանակի կախարդանքով»»։ Երկրորդ տան մեջ Դել Ռեյը պայման է դնում իր ընկերոջը․ «Տան ինձ տուն, ես ունեմ նոր մեքենա և ատրճանակ / Քամին մազերիս, ես բռնում եմ քո ձեռքը, ես լսում եմ երգը», որից հետո երգչուհին ընդունում է իրավիճակը կոդայում․ «Ես նորից ինքնուրույն եմ»։ «24»-ը կինեմատոգրաֆիկ երգ է, որն իր երաժշտական ​​ոճի և խոսքերի շնորհիվ համեմատվել է Ջեյմս Բոնդի գլխավոր թեմաների հետ։ «Swan Song» հանդարտ մեղեդիների ու ցածր ռիթմերի, էլեգանտ թատերական երգ է, ողբերգական բառերով, որոնցում Դել Ռեյը բազմիցս շշնջում է․ «Այլևս չեմ երգելու», ինչպես նաև պարունակում է Դել Ռեյի թեզիսը՝ խուսափել պատասխանատվությունից։ Ալբոմը եզրափակում է «Don't Let Me Be Misunderstood» քովեր-երգով, որն ի սկզբանե երգում էր ամերիկացի երգչուհի Նինա Սիմոնը։

Երգացանկ

Ծանոթագրություններ 

Լանա Դել Ռեյի ալբոմներ
2015 ալբոմներ
Անգլալեզու ալբոմներ